NaiveNeuron/SloPal huggingface dataset:
Mihál, Jozef, poslanec NR SR (2017-05-18):
Ďakujem pekne. Vážený pán predsedajúci, vážené panie poslankyne, páni poslanci, vážení prítomní, v súlade s § 73 zákona o rokovacom poriadku som bol určený predsedníčkou Výboru Národnej rady pre sociálne veci za spravodajcu k návrhu zákona, ktorý je uvedený pod tlačou 543. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. V zmysle oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 559 z 24. apríla 2017 navrhujem, aby návrh zákona prerokovali Ústavnoprávny výbor Národnej rady Slovenskej republiky a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Prosím, pán predsedajúci, otvorte všeobecnú rozpravu, do ktorej sa hlásim ako prvý.
Daniš, Zoltán, poslanec NR SR (2014-09-12):
Vážená pani podpredsedníčka, v rozprave vystúpili dvaja páni poslanci, poslanec Ľubomír Petrák predložil dva pozmeňujúce návrhy. Najprv teda pristúpime k hlasovaniu o návrhoch zo spoločnej správy. Gestorský výbor navrhuje hlasovať o návrhoch 1 až 3 spoločne s odporúčaním schváliť. Vážená pani podpredsedníčka, dajte, prosím, o tomto návrhu hlasovať.
Danko, Andrej, predseda NR SR (2016-05-19):
Prosím, prezentujme sa a hlasujme. (Hlasovanie.) Prítomných 141 poslancov, za 57, proti 47, zdržalo sa 37. Konštatujem, že sme uvedený návrh zákona do druhého čítania neschválili a nebudeme pokračovať v rokovaní o ňom. Ďakujem, pani poslankyňa. Ďalej prosím určeného spravodajcu z ústavnoprávneho výboru poslanca Ondreja Dostála, aby uviedol hlasovanie v prvom čítaní o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov (tlač 60, bod 26 schváleného programu). Nech sa páči, pán poslanec, máte slovo.
Jurinová, Erika, podpredsedníčka NR SR (2014-12-10):
Ďakujem, pán poslanec. Dávam slovo spravodajcovi, ktorého určil navrhnutý gestorský, ústavnoprávny, výbor, poslancovi Miroslavovi Kadúcovi.
Vaľová, Jana, poslankyňa NR SR (2018-09-12):
Hlasovali sme o všetkých pozmeňujúcich návrhoch. Pán predsedajúci, podľa § 84 ods. 2 zákona o rokovacom poriadku navrhujem, aby sme pristúpili k tretiemu čítaniu ihneď, dajte, prosím vás, o tom hlasovať.
Zimenová, Zuzana, poslankyňa NR SR (2017-05-11):
Ďakujem pekne. Ďakujem kolegyni Soni Gaborčákovej za, za tento príspevok, ktorý predniesla, ako sama povedala, aj za svoju kolegyňu Silviu Shahzad, ktorá pravdepodobne teraz nepríde. S oboma som konzultovala tento návrh zákona a obe, respektíve všetky tri sme mali veľké obavy o to, ako to napokon dopadne. Chcem z tohto miesta teraz poďakovať predkladateľom, že si vzali k srdcu všetky podnety, ktoré zazneli v prvom čítaní, a že tie pozmeňovacie návrhy naozaj vylepšili návrh zákona ako celok a že sa tam práve vyriešil ten problém aj s terminológiou, ale najmä s tým inkluzívnym vzdelávaním. Ak by sa to nebolo stalo, taký návrh zákona by sme neboli mohli podporiť, avšak teraz už je to vylepšené. Naozaj sa na tie deti myslí. A ako spomenula aj Soňa Gaborčáková, tento návrh zákona nerieši celkovo tú inklúziu, nerieši ostatné skupiny detí, ktoré majú rovnaké problémy. My budeme prinášať tiež návrhy aj do tohto pléna na riešenie, komplexnejšie riešenie inklúzie, ale verím, že aspoň tento návrh zákona to pomôže naštartovať. Takže ďakujem pekne predkladateľom.
Vetrák, Milan, poslanec NR SR (2020-04-07):
Ďakujem za slovo. Predpokladám, že keď je pán poslanec Dostál prihlásený, že on to prejde podrobnejšie, tie niektoré body. Ja len pár poznámok v rámci toho kratšieho času, čo mám. Hovorilo sa tu o tom, že je tu nejaká nedôvera voči samospráve. S tým by som nesúhlasil, pretože samospráva nie sú len starostovia a primátori. Samospráva má dva rovnocenné orgány a tým druhým je zastupiteľstvo. A ak tu možno je nejaká nedôvera, tak nie voči samospráve, ale voči niektorým starostom a primátorom, za to, akým spôsobom konali a postupovali, či už v zmysle, alebo v rozpore aj so zákonom o obecnom zriadení v minulosti, a týmto návrhom sa nezasahuje do právomoci primátorov a starostov, ale zasahuje sa do právomoci zastupiteľstva. A preto je tu oprávnená obava a aj záujem zastupiteľstiev a poslancov – a tu sú mnohí komunálni poslanci – obmedziť tie právomoci starostov a primátorov tak, aby ich nemohli zneužiť, a to sa týka aj toho trojmesačného obdobia, ktoré sa tu navrhuje vypustiť, pretože vieme si predstaviť, že niektorí starostovia by možno to zastupiteľstvo najradšej nezvolávali nikdy. A to, že tá situácia tu bude trvať iba tri alebo štyri mesiace, sú aj scenáre, že tu bude trvať tá situácia rok a viac. Takže to nie je tak, že tu bude trvať tá situácia len tri až štyri mesiace. K tomu, či obec má nejaké povinnosti, že sa jej v tom dlhom odseku, ktorý ste spomínali, dávajú nejaké, nejaké právomoci, že si má upraviť to rokovanie. Nie je to tak, tam je povinnosť, aby informovala o tom, akým spôsobom sa to v zmysle zákona má urobiť. Čiže to to je skôr nedorozumenie a nedalo sa to jednoducho spraviť práve preto, že keby sa to spravilo jednoducho, tak tí poslanci by sa museli osobne stretnúť, aby novelizovali najskôr rokovací poriadok, a to sme predsa nechceli, aby sa osobne stretávali.
Hlina, Alojz, poslanec NR SR (2013-06-25):
Ďakujem veľmi pekne. Ono je dobre si vypočuť príspevok niekoho, kto tomu rozumie. A naozaj k tej časti špeciálne o zdravotníctve sme to mali vysvetlené, tak to poviem. A vďaka za tento príspevok. Ja ešte poviem takú jednu vec, že som si všimol, že je vás tu z tých trinástich poslancov starostov 6. A mám pocit, že ste nalomení, lebo ste už nenechali hrot meča pána Martvoňa, ale poslali ste pána Číža, aby to obhajoval. A pána Petráka tam spracovávajú dokonca z dvoch strán. (Reakcia z pléna.) Ale k čomu ja rozprávam, pán kolega? Vy rozprávate z cesty stále. Prosím vás pekne, čo chcem povedať? Chcem povedať jednu vec, že zdá sa, že je zlé, keď pán Číž sa unúval prísť poctiť nás svojou prítomnosťou. A svojimi bleskovými pripomienkami k veci... (Prerušenie vystúpenia predsedajúcou.)
M. Hort, podpredseda NR SR: (2008-04-09):
Pán minister, prosím vás, koho z občanov z Medzilaboriec, ja sa teraz pýtam, to zaujíma, to právo na odpoveď. Ľudí iba po Sorošku alebo po Branisko, potom už nie, alebo je to iba po Považie? Skúste sa dohodnúť aj s pánom premiérom, aký je vlastne pravdivý výklad práva na odpoveď vo vzťahu k občanovi. Vy sami seba aj nás, aj občanov presviedčate, že predovšetkým ide o nich a nie o politikov a o verejných činiteľov, a pán Fico povie, že nejaké právo na odpoveď, koho to, preboha, už z ľudí môže zaujímať. Skúste sa na tomto zhodnúť, aby ste propagandisticky pôsobili jednotne, lebo teraz to vyzerá, ako keď sa neviete dohodnúť, ako keď sa v takýchto vážnych chvíľach, keď to treba naozaj jasne zadeklarovať a presvedčiť ľudí, ako keby rozprával hluchý s hluchonemým. Ďakujem pekne.
Pado, Martin, poslanec NR SR (2011-10-11):
Ďakujem pekne za slovo, pán predsedajúci. Pán minister zahraničných vecí, chcel by som sa poďakovať za naozaj, myslím si, poctivé a pravdivé, ale aj veľmi nepríjemné vystúpenie pre niektorých kolegov. Ja som si všimol počas vášho vystúpenia, že niektorí naši koaliční poslanci za SaS mali úsmevy na tvárach. Neviem prečo. Viem jedno, že sa im vystúpenia pani premiérky, ministra financií aj vaše nepočúvali ľahko. Pretože tie vystúpenia im hovorili niečo iné, o čom ich presvedčil ich pán predseda, myslím si. Len pýtam sa, pán minister, či pán predseda SaS ponúkol aj niečo iné, nejaké riešenie. Nejaké skvelé riešenie, možnosť, ako problémy eurozóny dostať tam, kde sa snažia ekonómovia, politici a lídri. Lebo ja mám pocit, že pokiaľ by to bolo tak, tak nominačný výbor pre udeľovanie Nobelovej ceny za ekonómiu by sa týmto nápadom musel zaoberať veľmi rýchlo. Obávam sa, že skôr ako ocenenie, pomenované po Alfrédovi Nobelovi, sa dostane našim koaličným partnerom a ich predsedovi cena za rozbitie koalície. Ďakujem.
Hrušovský, Pavol, podpredseda NR SR (2011-09-13):
Hlasujeme, páni poslanci, o návrhu uznesenia, ktorým Národná rada vyslovuje súhlas s uvedenou zmluvou. Návrh uznesenia máte v písomnom predložení doručený do lavíc. (Hlasovanie.) 149 prítomných, 149 za návrh. Národná rada vyslovila súhlas s uvedenou medzinárodnou zmluvou. Poprosím teraz pána poslanca Saloňa, aby z poverenia výboru pre obranu a bezpečnosť predložil Národnej rade návrhy k prerokovávanému návrhu na vyslovenie súhlasu so Zmluvou medzi Slovenskou republikou a Novým Zélandom o programe pracovnej dovolenky, ktorý prerokovávame ako tlač 440. Pán poslanec, prosím o návrh. (Hlasovanie o návrhu na vyslovenie súhlasu Národnej rady Slovenskej republiky so Zmluvou medzi Slovenskou republikou a Novým Zélandom o programe pracovnej dovolenky , tlač 440.)
Jurinová, Erika, podpredsedníčka NR SR (2012-12-17):
Nech sa páči, pán poslanec Galko, s reakciou na faktické poznámky.
Figeľ, Ján, podpredseda NR SR (2014-11-25):
Sľub poslanca Národnej rady Slovenskej republiky: Sľubujem na svoju česť a svedomie vernosť Slovenskej republike. Svoje povinnosti budem plniť v záujme jej občanov. Budem dodržiavať ústavu a ostatné zákony a pracovať tak, aby sa uvádzali do života.
Dostál, Ondrej, poslanec NR SR (2024-05-14):
Škoda, že prišiel pán poslanec Malatinec, ja som sa tešil, že pán poslanec Jarjabek bude mať aj záverečné slovo navrhovateľa, aj záverečné slovo spravodajcu, ale tak dobre. No k tomu, čo hovoril pán poslanec Šimečka. Áno, tento návrh vzbudil nebývalú odozvu v kultúrnej obci a nebývale negatívnu odozvu v kultúrnej obci. A je treba rozumieť tomu, že to vyvolalo také negatívne reakcie, pretože ten návrh, ako tu už viackrát zaznelo, je čistou politizáciou podpory kultúry zo strany štátu. Miesto odborného rozhodovania bude politické rozhodovanie. Dôjde k politickému a straníckemu ovládnutiu Fondu na podporu umenia. A zodpovednosť za to nebude iba na Slovenskej národnej strane, ktorá s tým prišla, ale na všetkých koaličných partneroch vrátane HLASU v prípade, že poslanci HLASU svojimi hlasmi umožnia schválenie tohto návrhu zákona. Lebo zodpovedný za schválenie návrhu zákona nie je iba ten, kto ho navrhol, prípadne kto prišiel s pozmeňujúcimi návrhmi, ale všetci, ktorí zaňho hlasujú a budú hlasovať. A toto nie je vec, ktorá by bola upravená priamo v koaličnej zmluve, nie je to záväzok koaličných partnerov. A teda tie argumenty, ktoré zazneli aj zo strany poslancov a poslankýň HLAS-u v tejto veci, boli v rámci rozpravy, či už na pôde parlamentu, alebo aj mimo v zásade racionálne, nemusíme do bodky súhlasiť navzájom so sebou, ale bola to racionálna a vecná diskusia. Preto ale dôležité je, samozrejme, nie to, čo sa hovorí, ale čo sa robí. A v tomto prípade je to, ako poslanci a poslankyne budú hlasovať. Ďakujem.
Bugár, Béla, podpredseda NR SR (2016-04-20):
Pán poslanec Pčolinský.
Bagačka, Michal, poslanec NR SR (2013-05-15):
Ďakujem za slovo. Predkladám spoločnú správu výborov Národnej rady Slovenskej republiky o výsledku prerokovania návrhu na vyslovenie súhlasu Národnej rady so Zmluvou medzi Slovenskou republikou a Srbskou republikou o medzinárodnej cestnej osobnej a nákladnej doprave, tlač 455. Predseda Národnej rady Slovenskej republiky rozhodnutím zo 17. apríla 2013 č. 436 pridelil návrh na prerokovanie: ústavnoprávnemu výboru a Výboru Národnej rady pre hospodárske záležitosti. Za gestorský výbor určil Výbor Národnej rady pre hospodárske záležitosti. Ústavnoprávny výbor Národnej rady o návrhu rokoval 7. mája 2013 a prijal uznesenie č. 213. Výbor Národnej rady pre hospodárske záležitosti o návrhu rokoval 7. mája 2013 a prijal uznesenie č. 141. Obidva výbory odporučili Národnej rade Slovenskej republiky podľa čl. 86 písm. d) Ústavy Slovenskej republiky vysloviť súhlas so Zmluvou medzi Slovenskou republikou a Srbskou republikou o medzinárodnej cestnej osobnej a nákladnej doprave a rozhodnúť o tom, že ide o medzinárodnú zmluvu podľa čl. 7 ods. 5 Ústavy Slovenskej republiky, ktorá má prednosť pred zákonmi. Gestorský výbor odporúča Národnej rade podľa čl. 86 písm. d) Ústavy Slovenskej republiky vysloviť súhlas so Zmluvou medzi Slovenskou republikou a Srbskou republikou o medzinárodnej cestnej osobnej a nákladnej doprave a rozhodnúť o tom, že ide o medzinárodnú zmluvu podľa čl. 7 ods. 5 Ústavy Slovenskej republiky, ktorá má prednosť pred zákonmi. Spoločná správa výborov Národnej rady Slovenskej republiky vrátane návrhu uznesenia Národnej rady Slovenskej republiky bola schválená uznesením gestorského výboru zo 14. mája 2013 č. 162. Týmto uznesením ma výbor poveril ako spravodajcu, aby som informoval o výsledku rokovania výborov a odôvodnil návrh a stanovisko gestorského výboru uvedené v spoločnej správe a predniesol návrh uznesenia Národnej rady Slovenskej republiky. Ďakujem, skončil som, prosím, otvorte rozpravu.
Marcinková, Vladimíra, poslankyňa NR SR (2022-03-23):
Ďakujem, Rado, na tvoj pohľad, ale položil si tam aj otázku, že či sú na to štúdie. Tak sú na to štúdie, prečo to je dôležité. Nejde len o šťastnú udalosť. Ide naozaj o fatálne akože dôležitú súčasť tej ranej starostlivosti o dieťa, ktorá má vplyv jednak na psychiku otca, a to nehovoríme len psychiku otca po pôrode, ale dlhodobo. Sú na to štúdie, ako to znižuje výskyt depresií. Sú štúdie na to, ako to znižuje rozvodovosť, priamo tento prvok, a účasť otcov na ranej starostlivosti. Ale čo je veľmi dôležité v tomto, je pozerať sa aj na nejakú otázku štátu, keďže štát žiada od tej matky a od otca nejaké splnenie povinnosti po tom, čo sa to dieťa narodí. Musíš sa ísť nahlásiť na jeden úrad, na druhý atď., máš tam zákonné lehoty, niekde do ix dní. A pre mňa ako matku, ktorá rodila pomerne nedávno, pred rokom a pol, to bol stresový faktor tým, že môj muž mal v tom čase COVID, tak mi nemohol pomôcť, a bolo naozaj obťažne, aby to vybavovala moja mama, tá, keďže som ani k notárke nevedela ísť overiť podpis ako žena po ťažkom pôrode. Čiže toto sú aj také pragmatické stránky, ktoré by dokázal tento návrh vyriešiť, lebo otec dieťaťa, samozrejme, môže zastupovať to dieťa. No a posledná vec, ktorej sa chcem dotknúť, je znižovanie práve tých stresových levelov u matky, ktoré sú pre matky akože veľmi kľúčové po tom pôrode, kedy sa spúšťa proces laktácie, a akýkoľvek akože vysoký výskyt kortizelu v tom robí problém. A na svete (povedané so smiechom), u nás sa nad tou laktáciou mnohí smejú a podceňujú to, ale na svete sú krajiny, kde platia ženám špeciálny príspevok za to, aby dojčili svoje deti ako matky, pretože sú na to široké štúdie, ako to posilňuje zdravotný stav toho dieťaťa, aký to má dopad, včasná laktácia alebo dĺžka laktácie na to, aké to má potom následky v tom systéme zdravotníctva... (Prerušenie vystúpenia časomerom.)
Bugár, Béla, podpredseda NR SR (2018-09-20):
Prezentujme sa a hlasujme. (Hlasovanie.) Prítomných 132 poslancov, za 111, proti 14, 7 sa zdržali hlasovania. Správu sme zobrali na vedomie. Teraz prosím pána poslanca Hegera, aby uviedol hlasovanie o návrhu uznesenia k Správe Osobitného kontrolného výboru Národnej rady Slovenskej republiky na kontrolu činnosti Vojenského spravodajstva o stave použitia informačno-technických prostriedkov za I. polrok 2018 . Nech sa páči.
Laššáková, Jana, podpredsedníčka NR SR (2015-03-13):
Pán poslanec Kaník, nech sa páči. Pani poslankyňa, mali ste reagovať na pána poslanca Brocku. Nech sa páči, pán poslanec Kaník.
Bugár, Béla, podpredseda NR SR (2011-09-13):
Pán poslanec Dostál.
Šimečka, Michal, podpredseda NR SR (2024-04-17):
Ďakujem pekne. Pán poslanec Valášek.
Dej, Dávid, poslanec NR SR (2024-01-23):
Ďakujem pekne za slovo. Pán Majerský, vám veľmi pekne ďakujem za vášho ľudský prejav, ktorý bol úprimný, ste teraz spomenuli hneď v úvode, že nejde v tejto novele o život, no možno nejde o život, ale niektorým ľuďom ide o veľa, a to je ten dôvod, prečo to takto lámu cez koleno v skrátenom legislatívnom konaní, aj keď, ako ste správne spomenuli, na to nie sú zákonom stanovené dôvody, respektíve ich nespĺňajú. Tak isto ste spomenuli tú dĺžku diskusie, kedy vlastne v parlamente nikdy neprebiehala tak dlho diskusia k nejakému zákonu, teda ste citovali pána predsedu vlády, no ja neviem, či sa to úplne dá nazvať diskusiou, rozhodne tu prebieha rozpráva, ale ja si predstavujem diskusiu trošku ináč, minimálne keď už aj nie je medzi členmi vlády, ale tak aspoň medzi koaličnými poslancami. A tak isto ste spomenuli, prečo sa teda nevenujeme zdravotníctvu alebo školstvu, keď už tu máme teda pána ministra, tak ja spomeniem tie výsledky testovania v PISA, kde sa naozaj sme sa prepadli až na úplne spodné priečky teda v porovnaní s OECD, konkrétne v matematike a v čitateľskej gramotnosti, takisto z toho vyplýva, že to socio-ekonomické prostredie, z ktorého žiaci pochádzajú, výrazne ovplyvňuje ich výsledky v škole a ja súhlasím s pánom ministrom, že označil tieto výsledky za národnú tragédiu, aby som bol korektný, ja si aj myslím, že pánovi ministrovi aj záleží na tom, aby sa tieto veci zlepšili, no ale tak asi nemá na to veľmi priestor, keď tu v parlamente už tretí týždeň musíme brániť tieto frontálne útoky na právny štádia, a ja by som tak isto očakával od vlády, ktorá sa tvári, že je sociálna, že naozaj bude riešiť či už teda to školstvo, alebo tie veci, ktoré ovplyvňujú toto prostredie, v ktorom tí žiaci vyrastajú a ktoré majú vplyv na ich výsledky v škole. Takže toto sú asi v skutočné priority sociálnej vlády. Ďakujem pekne.
Figeľ, Ján, podpredseda NR SR (2013-09-12):
Ďakujem pekne. Nech sa páči zaujať miesto pre spravodajcov. Otváram rozpravu. Do rozpravy som dostal prihlášky od dvoch pánov poslancov a jednej dámy poslankyne, pani poslankyne Jurinovej, pána poslanca Mihála a Brocku. Nech sa páči, pani podpredsedníčka Jurinová.
Sulík, Richard, predseda NR SR (2011-05-19):
Prosím, hlasujte teraz. (Hlasovanie.) Zo 143 prítomných poslancov hlasovalo za 88, proti 4, zdržalo sa 49, nehlasovali 2. Národná rada sa uzniesla, že tento návrh zákona prerokuje v druhom čítaní. Nech sa páči.
Kuffa, Štefan, poslanec NR SR (2021-10-01):
Pán generálny prokurátor, tak si dovolím nadviazať tuná aj doplniť niektoré tie veci. No, pod tým tlakom nie sú len policajti, Generálna prokuratúra, ale, samozrejme, policajt, ktorý jednoducho sa bojí ako vypovedať, tak ako som to povedal už aj v predchádzajúcej faktickej poznámke, to je veľmi zlý ukazovateľ. Tak ako majú títo ľudia slúžiť štátu? Vy ste to pekne ešte povedali aj potvrdili tým, že takýto policajt v podstate tú službu štátu potvrdzuje prísahou, tak aký potom strach? Však dobre, ľudsky to beriem, že môže mať strach, tak ako to tu zaznelo, ale jednoducho ten strach musí prekonať. A to, že pod tlakom je ktosi alebo niekto, tak ako tu pred chvíľou to zaznelo, no to sú všetci politici pod tlakom, aj tie vyhrážky, aj, aj posmešky, ale to jednoducho, musíš to zniesť. Ale, pán generálny prokurátor, mňa tak až netrápi, prepáčte, ja to tak poviem, vy ste tu tak veľmi to detailne a ste povedali, že ten únos Vietnamca už naposledy vysvetľujete, že to dokonca nevedia ani nemecké úrady a tak. Myslím si, že dať za tým bodku, lebo to je to nekonečné, hej? A myslím si, že médiá vytvorili ten terminus technicus, že únos Vietnamca. Hej, ako keby Slovenská republika uniesla Vietnamca. Ale čo mňa veľmi trápi ako občana Slovenskej republiky, pán generálny prokurátor, to je Vladimír Pčolinský, ktorý bol 70, 175 dní v kolúznej väzbe, vo väzbe bol. To je vlastne riaditeľ SIS-ky a nič, a mňa to trápi to, táto vec. Takto mu bola pošpinená česť jeho, kto mu to vráti, ten čas? To sú veci, ktoré sú už nenavrátiteľné. To, čo on bol odtrhnutý od rodiny, čo všetko tá rodina musela prežiť. Nehovoriac ten stres, ktorý prežili, keď ich prepadli tí kukláči, a malé dieťa tam bolo, manželka. Veď toto je tá ostuda... (Prerušenie vystúpenia časomerom.)
Mikloško, František, poslanec NR SR (2024-05-10):
Pán poslanec Hajko, ty si formálne hovoril za klub, ale ty si hovoril za klub aj ideovo, myšlienkovo. Práve pri tvojom pokojnom, ale faktickom prejave som si uvedomil, že tuná, tuná ide vlastne o zápas, o tvár krajiny, zápas o tvár tejto krajiny. Môžeme si položiť otázku, ako môže jedna malá strana, ktorá je vo vláde, alebo ako môže jeden, dvaja ľudia alebo piati ľudia meniť tvár krajiny? No môžu, pokiaľ vládna väčšina ich kryje a podporuje. Čiže teraz, ak zápasíme o tvár tejto krajiny, tak hovoríme o zodpovednosti všetkých, ktorí sa zúčastňujú na týchto zákonoch a ktorí sa tomu vyjadria a ktorí zostanú takto aj zapísaní. Som veľmi rád, že si vyjadril postoj Kresťanskodemokratického hnutia, ktoré od novembra ´89 tu zápasí o kultúrne európske Slovensko.
Glváč, Martin, podpredseda NR SR (2016-04-27):
Ďakujem veľmi pekne. Vyhlasujem prestávku do 14.00 hodiny a o 14.00 bude pokračovať pán poslanec Dostál v svojom príspevku. Ďakujem. (Prerušenie rokovania o 12.03 hodine.)
Bittó Cigániková, Jana, poslankyňa NR SR (2021-03-16):
Ďakujem, Milanko, pán predsedajúci (povedané so smiechom). Vážení kolegovia, v súlade s § 80 ods. 1 zákona o rokovacom poriadku som bola určená uznesením výboru č. 85 za spravodajkyňu k návrhu uvedeného zákona, teda k tlači 447. Predkladám informáciu k predloženému návrhu zákona. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali ústavnoprávny výbor a Výbor Národnej rady pre zdravotníctvo. Za gestorský výbor navrhujem práve Výbor Národnej rady pre zdravotníctvo. Odporúčam, aby predmetný návrh zákona výbory prerokovali do 30. apríla 2021 a gestorský výbor do 3. mája 2021. Pán predsedajúci, prosím, otvorte rozpravu.
P. Paška, predseda NR SR: (2007-09-04):
Dámy a páni, ďakujem vám všetkým za trpezlivosť, končím rokovanie 12. schôdze a uvidíme sa opäť jedenásteho na otvorení 13. schôdze. Ďakujem pekne. (Rokovanie 12. schôdze NR SR sa skončilo o 3.41 hodine.)
Pellegrini, Peter, predseda NR SR (2015-10-06):
Prezentujme a hlasujme o tom, že prerokujeme tento poslanecký návrh zákona v druhom čítaní. (Hlasovanie.) Prítomných 136 poslancov, za hlasovalo 58, proti boli 5, zdržalo sa 73 poslancov. Konštatujem, že tento návrh sme neschválili. Pani podpredsedníčka Jurinová, chcem poprosiť, aby ste uviedli hlasovanie v prvom čítaní o návrhu pána poslanca Lipšica na vydanie zákona, ktorým sa mení a dopĺňa zákon č. 5/2004 Z. z. o službách zamestnanosti, tlač 1742, bod 151 schváleného programu. (Hlasovanie o návrhu poslanca Národnej rady Slovenskej republiky Daniela Lipšica na vydanie zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a o zmene a doplnení zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov , tlač 1742.)
Danko, Andrej, predseda NR SR (2018-02-06):
Ďakujem. Dávam slovo spravodajcovi, ktorého určil navrhnutý gestorský výbor pre pôdohospodárstvo a životné prostredie, predsedovi tohto výboru poslancovi Antalovi.
Bernaťák, Tibor, poslanec NR SR (2019-10-28):
Týmto sme hlasovali o všetkých pozmeňujúcich návrhoch. Pán predseda, podľa § 84 ods. 2 zákona o rokovacom poriadku navrhujem, aby sme pristúpili k tretiemu čítaniu ihneď. Dajte, prosím, hlasovať.
Krošlák, Ján, poslanec NR SR (2021-06-22):
Ďalej budeme hlasovať o bode 7 zo spoločnej správy, ktorý navrhol vyňať na osobitné hlasovanie pán poslanec Šudík. Odporúčanie gestorského výboru je schváliť, avšak bol podaný pozmeňujúci návrh, ktorý problematiku upravuje komplexnejšie.
Krúpa, Juraj, poslanec NR SR (2020-05-13):
Pán predsedajúci, teraz budeme hlasovať o bodoch zo spoločnej správy č. 1 až 9 spoločne s návrhom gestorského výboru schváliť.
J. Danko, poslanec: (2001-09-19):
Pýtam sa: Ako dlho budú tieto žiadosti alebo tieto domáhania sa svojho práva a snaha o korekciu profesionálne slabo pripravených rozhodnutí zo strany začínajúcich obecných úradov v niektorých agendách, ako dlho to bude trvať? Koľko bude musieť občan čakať, rok, dva roky, kým súd rozhodne? Akú bude mať možnosť urýchliť tento proces? Nijakú! Pretože súdnictvo je nezávislé. A ako bude štát vstupovať do toho, keď sa budú paralyzovať? Napríklad predstavte si taký Mestský úrad Bratislava, koľko tam môže byť, alebo, čo ja viem, Košice, kde bude veľká agenda, koľko takých domáhaní sa svojich práv cez súdy, koľko takých bude. Čiže budete zahlcovať činnosť terajších súdov tým, že nemáte konštituované správne súdnictvo. Ja neviem, prečo vstupujete do tejto reformy takto nepripravení, koncepčne, s nedoriešenými otázkami. Ďakujem. J. Migaš, predseda NR SR: Ďalej v rozprave vystúpi pán poslanec Slafkovský a po ňom pán poslanec Finďo. Pán poslanec Slafkovský, nech sa páči.
Laurenčík, Milan, podpredseda NR SR (2021-09-21):
Na faktické poznámky bude teraz reagovať pani poslankyňa Zuzana Šebová, nech sa páči.
Dostál, Ondrej, poslanec NR SR (2020-06-03):
Pán poslanec Kotleba, no nestáva sa to často, ale musím v niečom vám dať za pravdu. Povedali ste, každý štát má právo mať na svojom území takú armádu, akú chce. Vy ste to síce povedali na margo Ruska, keď sa tu porovnávalo, že koľko v tom regióne má Rusko vojakov, že je to mnohonásobne viac, ako sú spojenci, ktorí sú umiestnení na území pobaltských štátov a Poľska. Niekoľkonásobne, mnohonásobne viac. A povedali ste, že každý štát má právo mať na svojom území takú armádu, akú chce. Áno, platí to pre Rusko, ale rovnako to platí aj pre Litvu, Lotyšsko, Estónsko a Poľsko. Aj tieto krajiny majú právo mať na svojom území takú armádu, akú chcú. A pokiaľ chcú mať na svojom území v záujme svojej bezpečnosti armády alebo príslušníkov ozbrojených síl svojich spojencov zo Severoatlantickej aliancie, tak na to majú právo. My tam nejdeme ich okupovať, my tam nejdeme proti vôli vlád a parlamentov tých krajín. My tam ideme preto, lebo oni sa budú cítiť bezpečnejšie, alebo sme tam preto, lebo oni sa cítia bezpečnejšie, keď sú tam aj vojaci ich spojencov, aj keď iba v takom symbolickom počte. Takže áno, výnimočne s vami súhlasím. Každý štát má právo mať na svojom území takú armádu, akú chce.
Kéry, Marián, poslanec NR SR (2020-07-23):
Ďakujem za slovo. Nuž, pán poslanec, tak ako ste nastavili latku pri vašich faktických poznámkach, tak ste nepodliezli ani vo vašom vystúpení. No to nie je trend posudzovania funkčnosti štátu, tu sme sa snažili touto schôdzou vám pripomenúť, že v politike je veľmi dôležité byť konzistentný. My sme to dokázali už len tým, keď sa prevalila kauza diplomovky vášho predsedu a terajšieho predsedu parlamentu, tak sme nezvolávali schôdzu Národnej rady, ale povedali sme, že keďže sme nežiadali odstúpenie vtedajšieho predsedu Národnej rady Andreja Danka, tak budeme konzistentní a nebudeme zvolávať schôdzu. Ale viete, čo je ten paradox? Že tak ako pán Matovič, aj pán Kollár kritizovali Andrea Danka a robili naňho doslova pohon, to bol hon na čarodejnice, aby odstúpil, tak keď sa to týka ich dvoch, tak jednoducho sa tvária, že nič také sa nestalo. A mrzí ma, že svet vo vašom videní je len čierny a biely. Našťastie moje videnie je oveľa iné a oveľa farebnejšie a tak to aj má byť. A na záver, síce už nebudem originálny, pretože nie je to tak dávno, čo poslanec Šudík hovoril o Radošinskom naivnom divadle, tak mne ste pripomenuli scénu z môjho obľúbeného predstavenia, volá sa že Vygumuj a napíš, a tam jeden taký mladý povedal, že: „Vidím!“ – „A čo vidíš?“ – „Svetlú budúcnosť.“ – „No, reku, nebudem ti zacláňať.“
Laurenčík, Milan, podpredseda NR SR (2021-10-22):
Chcete ešte potom pokračovať po prestávke? Áno, je tu veľký hluk, takže už to teraz veľký zmysel nemá, preto prerušujem rokovanie o tomto bode programu a pripravíme sa na hlasovanie. Vyhlasujem krátku, dvojminútovú prestávku. (Krátka prestávka.)
Danko, Andrej, predseda NR SR (2019-03-27):
Prosím, prezentujme sa a hlasujeme. (Hlasovanie.) Prítomných 145 poslancov, za 128, proti 1, zdržalo sa 16. Konštatujem, že sme uvedený návrh schválili. Ďalej prosím poverenú členku ústavnoprávneho výboru poslankyňu Irén Sárközy, aby uviedla hlasovanie v prvom čítaní o vládnom návrhu zákona, ktorým sa mení zákon č. 286/2018 Z. z. o výbere kandidátov na funkciu európskeho prokurátora, tlač 1337, bod 15 schváleného programu. Nech sa páči, pani poslankyňa. (Hlasovanie o vládnom návrhu zákona, ktorým sa mení zákon č. 286/2018 Z. z. o výbere kandidátov na funkciu európskeho prokurátora a európskeho delegovaného prokurátora v Európskej prokuratúre , tlač 1337.)
Blanár, Juraj, podpredseda NR SR (2021-05-06):
Ďakujem veľmi pekne, pán predseda. Zaujmite, prosím, miesto určené pre predkladateľa. Teraz poprosím člena výboru pre financie a rozpočet pána poslanca Erika Ňarjaša, aby informoval Národnú radu o výsledku prerokovania správy vo výbore. Nech sa páči, pán spravodajca, máte slovo.
P. Paška, predseda NR SR: (2007-05-11):
A budeme pokračovať v prvom čítaní návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 543/2002 Z. z. o ochrane prírody a krajiny a o zmene a doplnení niektorých zákonov v znení neskorších predpisov (tlač 298) Rozhodnutie pod č. 292. Pán poslanec, nech sa páči.
Laššáková, Jana, podpredsedníčka NR SR (2014-11-08):
Pán poslanec Bagačka, nech sa páči.
Drdul, Dominik, poslanec NR SR (2020-07-14):
Pán Kamenický, ja by som sa len teda rád spýtal, že keď nám tu vravíte teda množstvo vecí, ráno pol hodinu, teraz desať minút, že teda čo by ste na našom mieste robili vy. Lebo však koronu si nevypýtal nikto. Vám, myslím, tá volebná prehra sa vám momentálne aj celkom hodí. Pretože jednoducho tú zodpovednosť máme, bohužiaľ, my a jednoducho verte, že to pre nás nie je ľahké. My si uvedomujeme, čo to robí, ale na druhej strane akože akým spôsobom by ste to na našom mieste riešili? Ďakujem.
J. Tkáčová, poslankyňa: (2004-09-23):
V § 104 sa dopĺňa odsek 10, ktorý znie: „(10) V roku 2005 v meste Košice správu dane z nehnuteľností podľa § 2 ods. 1 písm. a) vykonáva pre správcu dane mestská časťxx), na ktorej území sa nehnuteľnosť nachádza. Výnos dane z nehnuteľností za rok 2005 vrátane výnosu dane z nehnuteľností za rok 2004 je príjmom rozpočtu príslušnej mestskej časti na rok 2005. Kladný rozdiel medzi výnosom dane z nehnuteľností za rok 2005 a výnosom dane z nehnuteľností podľa doterajších predpisov za rok 2004 príslušná mestská časť poukáže mestu Košice do 30 dní po lehotách splatnosti dane alebo splátok dane.“ Poznámka pod čiarou k odkazu znie: „xx) Zákon Slovenskej národnej rady č. 401/1990 Zb. o meste Košice v znení neskorších predpisov.“ Ďakujem za slovo.
Ľ. Mušková, poslankyňa: (2004-10-22):
Mňa totálne šokovalo vystúpenie pána poslanca Brocku, kresťanského demokrata, ktorý odmietol návrh a dokonca si, dá sa povedať, robil posmech z tohto zákona s tým, že by ho podporil v tom prípade, ak by bol príplatok na tretie a štvrté dieťa. Kresťanskí demokrati, ja som dúfala, že práve z vašej strany vystúpi niekto a povie, že tento príspevok je tak malý a tak mizerný, že ho treba navýšiť, že 6 000 je skutočne smeť a z toho rozpočtu tých 14 mil. pre deti absolútne nemôže chýbať, pretože ak si uvedomíme, že deti dotujú štát nielen pri narodení, ale počas celého toho svojho vývoja obrovskými financiami na DPH, určite aj tie príspevky, prídavky, príplatky, ktoré sa dávajú rodičom, nepokryjú tie výdavky, ktoré dajú rodičia vďaka DPH na obrovské drahé tovary. Ja som chcela ešte upozorniť aj pánov poslancov na to, s čím vystúpila pani poslankyňa Tóthová, a to najmä kresťanských demokratov. Pán poslanec Brocka, ak aj jedno dieťa zachráni tento príspevok pred interrupciou, chcela som vás veľmi pekne poprosiť, pouvažujte nad tým a podporte tento návrh, pretože jedine vy ste vystúpili proti tomuto návrhu zákona, ktorý môže určite pomôcť. Nehovorím, že môže pomôcť demografickému vývoju, ale určite pomôže mladým rodinám a najmä deťom. Ďakujem vám veľmi pekne za podporu.
Suja, Miroslav, poslanec NR SR (2022-02-02):
Ďakujem za slovo, pán predsedajúci. Tak, pán minister, čo sa týka ťažby zlata v Detve, veľmi pekne vám ďakujem. (Reakcia podpredsedu vlády.) Dobre, ďakujem, tak čo sa týka ťažby zlata v Detve, beriem, že je to vybavené, vážim si vaše slovo ako ministra. Ďalej. Ja som neútočil na nominanta Štátnych hmotných rezerv, len som poukázal, váš nominant vysúťažil nejakú sumu, ktorá, ja si myslím, že je dobrá, a súhlasím s vami, ale neútočil som naňho. Ja si myslím, že je dobrá, a súhlasím s vami, bol tam nejaký znalecký posudok, ale včera, tuto ako povedal, to zviera, ten ratlík na mňa zaútočil, to povedal váš kolega teraz, aby som sa zasa nejako neurážal, že tie tatry majú hodnotu 30-tisíc euro, ktoré boli nepojazdné, nepojazdné, odhlásené, rozpadnuté, rozobrané, mnohé z tých nemali ani meter... ani motor. To hovoril o mňa váš kolega včera. A nato ja sa dočítam, že pojazdné tatry – pojazdné, aj keď šroty staré, ale pojazdné – majú hodnotu alebo sa predávajú za 16 – 18-tisíc a znalecký posudok bol, ako ste vy hovoril, nejakých dvetisíc... (reakcia ministra), áno, a bol nejakých nejaký 2-tisíc. Tak ja sa pýtam potom toho vášho ratlíka, prečo ste nepredali aj tie za 30-tisíc, keď on je taký odborník a odhadol cenu nepojazdných, bez motora, bez STK-čky, bez všetkého, ja, viete, viete, to, to bolo včera ten prípad, že na mňa zaútočí váš nominant, že stará tatra nepojazdná bez motora má hodnotu 30-tisíc, a váš nominant, si myslím, že vy súťažil veľmi dobrú cenu. Veľmi dobrú cenu za tie staré vraky a získal 18- a súhlasím s vami. (Reakcia podpredsedu vlády.) Áno? Takže a čo sa týka dizajnéra nábytku, ja ho neodsudzujem za to, že dizajnový nábytok, ja som to čítal, ja som to čerpal z tlače, ja som nepovedal, že ho odsudzujem za to, že má také vzdelanie alebo že to robí. (Reakcia podpredsedu vlády.) No... (Prerušenie vystúpenia predsedajúcim.)
Sulík, Richard, predseda NR SR (2011-09-13):
Pán poslanec Raši reaguje na faktické poznámky, nech sa páči.
Nash, Natália, poslankyňa NR SR (2024-02-09):
Ďakujem pekne za slovo, pán predsedajúci. Je super, že si pochválil tento návrh zákona, pretože by to mala byť úplná samozrejmosť, aby nám boli návrhy predkladané v istej kvalite a v predpísanej podobe, na čo je teda aj dosť právnych náležitostí, ktoré by mali spĺňať. A pred druhým čítaním si určite veľmi rada prečítam aj tú dôvodovú správu, aj doložku vplyvov, pretože, ako si povedal, že tento projekt bol hradený z európskych finančných prostriedkov, áno, tak mňa by v tej doložke potom zaujímalo vyčíslenie aj toho, že akým spôsobom budú ďalej a či je tam nejaký odhad finančných nákladov na jeho rozvoj, pretože u všetkých európskych peňazí je treba, aby tam bola zabezpečená udržateľnosť toho projektu, a to znamená, že štát síce použije eurofondy na tieto projekty, ale potom by mal už z rozpočtu vyhradiť v každom ďalšom roku nejaké prostriedky na fungovanie a na rozvoj takéhoto systému, pretože žiaden systém nebude vám fungovať dlhodobo bez toho, keď do neho neinvestujete. A neviem, že či tých jedenásť ľudí tam, tam to budú developeri alebo, alebo len administrátori, alebo ľudia, ktorí budú ten systém len konfigurovať, alebo zabezpečovať rozhrania na tie jednotlivé iné informačné systémy a databázy, ale toto by ma teda tiež zaujímalo, že či táto doložka vplyvov teda už myslí aj na rok nielen tento, ale aj na ďalšie roky. Ďakujem veľmi pekne.
P. Hrušovský, podpredseda NR SR: (2002-02-13):
Páni poslanci, budeme hlasovať. Prosím pána poslanca Galbavého, aby sa dostavil do rokovacej sály. Pán poslanec Galbavý. Pán poslanec Šagát, nech sa páči, môžete uvádzať jednotlivé návrhy na hlasovanie. T. Šagát, poslanec: Áno, ďakujem. Teda dovoľte mi, aby sme hlasovali o bodoch č. 1, 3, 5 podľa spoločnej správy s odporúčaním gestorského výboru schváliť tieto body.
Érsek, Árpád, minister dopravy a výstavby SR (2017-03-23):
Ďakujem pekne. Vážený pán poslanec, viete, že ani jedna príprava počas môjho pôsobenia na ministerstve sa nezastavila. Pokračujeme v prípravách tie, ktoré, samozrejme, vieme po celom Slovensku, ktoré ľuďom najviac by pomohli, samozrejme, v najbližšom čase. Ani jedna príprava sa nezastavila. Pokračujeme podľa harmonogramu. Teraz presne vám neviem povedať to štádium, v akom je práve táto cesta, ale určite je v prioritách, pretože viem o nej, že v akom je stave. Čiže ak dovolíte, toto by som vám nevedel presne na dátum povedať, ale, samozrejme, každá cesta, ktorá je v stave, ktorú najviac potrebuje naša republika, je v príprave, ani jedna sa nezastavila. Ďakujem.
Pčolinský, Peter, podpredseda NR SR (2023-05-25):
Otváram všeobecnú rozpravu, do ktorej mám jednu písomnú prihlášku, za klub strana SMER – sociálna demokracia vystúpi pán poslanec Marián Saloň v rozsahu maximálne 30 minút. Nech sa páči, pán poslanec, máte slovo.
Pčolinský, Peter, podpredseda NR SR (2023-02-09):
Pán poslanec má doplňujúcu otázku. Nech sa páči.
Blanár, Juraj, podpredseda NR SR (2021-10-06):
Pán poslanec Marian Kotleba, môžete teraz reagovať na faktické poznámky.
Laššáková, Jana, podpredsedníčka NR SR (2014-06-25):
Na vystúpenie pani poslankyne nie sú faktické poznámky. Končím možnosť prihlásiť sa s faktickými poznámkami. Nech sa páči, pán poslanec Hlina, máte slovo.
Kamenický, Ladislav, poslanec NR SR (2015-06-23):
Ďakujem. Vážený pán predseda, prosím, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Krajniak, Milan, poslanec NR SR (2016-04-20):
Pán poslanec, s vašou kritikou programového vyhlásenia vlády v oblasti dopravy súhlasím. Mám iba jednu poznámku k vašej kritike podpory pre kúpeľníctvo, a to konkrétne takú, že podľa mňa závisí od toho, ako by to vláda chcela urobiť. My totižto musíme vychádzať z toho, že Slovensko nemá ani ropu, nemá ani zemný plyn, žiadne, povedal by som, prirodzené suroviny, z ktorých by mohol bohatnúť. Fabrika sa môže, fabrika na autá alebo na elektroniku sa môže kedykoľvek zdvihnúť a odísť do Ázie, ale veci, ktoré u nás doma máme, či je to cestovný ruch, kultúrne pamiatky, pôda, lesy, ale aj kúpele ako také, tie zo Slovenska odísť nemôžu. A preto si myslím, že ak by ktorákoľvek vláda podporovala niektorý z týchto sektorov alebo, povedal by som, prirodzených domácich zdrojov, ktoré máme, rozumným spôsobom, tak by to pomáhalo nielen dajme tomu majiteľom kúpeľov, ale pomáhalo by to aj tomu regiónu, pretože jednoducho boli by to finančné prostriedky pre celý región takpovediac z domácich surovinových zdrojov. Čiže toto je moja jediná poznámka, kde si myslím, že a priori to nemusí byť zlá vec, samozrejme, musíme počkať na to, ako to vláda chce urobiť. Ďakujem pekne.
Matovič, Igor, poslanec NR SR (2023-12-18):
Ďakujem, Gábor, že si aj tie záverečné slová, skúsim na to nadviazať, že si pripomenul, ako sa tu zachoval Pellegrini pred takou hodinkou, hodinkou a pol. Vtedy ste mu viacerí poslanci navrhli, že však teda keď tu celý víkend rečnia o tom, jako im veľmi záleží na rokovaní o rozpočte, ako to je veľmi dôležité, tak ste im navrhli, že áno, my ako opozícia nemáme s tým problém, nech sa páči, ukončime teraz alebo prerušme rokovanie o kompetenčáku a poďme rokovať o rozpočte. A zrazu Pellegrini, ktorý tu kedykoľvek vytiahne hlasovanie konsenzom, všeobecný súhlas a rýchlo by tu zvolával ľudí, zrazu sa tam normálne jak malý chlapec sa tam zvŕtal, skrýval, lebo veľmi dobre vie, že biznis je biznis. A v prípade Pellegriniho dokonalý biznis. Keď si pozriete médiá Haščáka, čiže čo patria pod News Media Holding, také PR články ako Cigánikovej, presne také isté PR články, čiže pozitívnu reklamu, a nieže zaslúženú pozitívnu reklamu, umelo pozitívnu reklamu voči Dolinkovej, to bolo normálne že zahltené dva roky v kuse, v kuse, v kuse, bohyňa na zemi, ktorú keď si ľudia zvolia vo voľbách, zrazu prestanú umierať, prestanú byť chorí. Jednoducho Haščák, mafián Haščák, ktorý rozkrádal Slovenskú republiku s politikmi, máme o tom dôkazy v Gorile, si kupoval za milióny eur politikov SMER-u či HLAS-u, samozrejme, SMER-u, ale v tomto prípade sa bavíme o zdravotníctve. Kúpil si od Pellegriniho ministerku zdravotníctva, to je jeho nominácia, ona prvá prišla, zrušila pacientom právo, aby mali termín operácie, a na konci Haščák bude mať nemocnice, lekárne, má už poisťovňu, má ministerku zdravotníctva, čiže ovláda ministerstvo zdravotníctva a ešte zmenou Trestného zákona mu zabezpečia beztrestnosť za to, že vykradol miliardu eur od chorých ľudí.
I. Mikloš, minister financií SR: (2003-04-23):
Z. Martináková, podpredsedníčka NR SR: Ďakujem, pán minister. Dávam slovo spoločnému spravodajcov z výboru pre financie, rozpočet a menu, pánovi poslancovi Jozefovi Mikušovi, aby informoval Národnú radu o výsledku rokovania výborov o tomto návrhu zákona a aby odôvodnil návrh a stanovisko gestorského výboru. Pán poslanec, nech sa páči.
Bugár, Béla, podpredseda NR SR (2017-09-13):
Pán poslanec Dostál. Skúste zapnúť mikrofón pánovi poslancovi Dostálovi, dnes to nejak blbne.
Pčolinský, Peter, podpredseda NR SR (2023-05-25):
Pán poslanec, chcem vás len upozorniť, že pokiaľ neprestanete narúšať priebeh schôdze, čo robíte celý čas, celý čas to tam robíte, vykážem vás z rokovacej sály. To vám hovorím úplne vážne. Mám vás plné zuby za tri roky. Ak máte problémy so sebaovládaním, zabezpečím vám Lexaurin. Osem faktických poznámok. S prvou pán poslanec Šefčík.
Zmajkovičová, Renáta, podpredsedníčka NR SR (2012-11-30):
Pán poslanec Mikuš.
Baláž, Radovan, poslanec NR SR (2019-06-19):
Ďakujem pekne za slovo. Dovoľte mi, kolegovia, aby som podal môj pozmeňujúci návrh. Krátke odôvodnenie. Chceme v tomto pozmeňujúcom návrhu dosiahnuť predĺženie lehoty na to, aby sa neukladali sankcie až do 31. 12. 2019 a zároveň týmto pozmeňujúcim návrhom navrhujeme vypustiť podmienku objednania pokladnice bez neuloženej sankcie. Teraz prečítam znenie samotného pozmeňujúceho návrhu. Pozmeňujúci návrh poslanca Národnej rady Slovenskej republiky Radovana Baláža k vládnemu návrhu zákona, ktorým sa dopĺňa zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave finančných orgánov v znení neskorších predpisov, tlač 1552. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky predkladám nasledujúci pozmeňujúci návrh k vládnemu návrhu zákona, ktorým sa dopĺňa zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov. V čl. 1 navrhujem vykonať túto zmenu: Bod 1. V § 18 cf) ods. 1 a 2 sa slová „30. septembra 2019“ nahrádzajú slovami „31. decembra 2019“. Bod 2. V § 18 cf) ods. 1 sa za slovami „pokladnicu ak“ vypúšťajú slová „preukáže, že si záväzne objednal online registračnú pokladnicu u výrobcu, dovozcu alebo distribútora, ktorému bolo vydané rozhodnutie o certifikácii pokladničného programu a chráneného dátového úložiska podľa § 4c a ak“. 3. V § 18cf ods. 2 sa za slovami „od 1. apríla 2019, ak“ vypúšťajú slová „preukáže, že si záväzne objednal online registračnú pokladnicu u výrobcu, dovozcu alebo distribútora, ktorému bolo vydané rozhodnutie o certifikácii pokladničného programu a chráneného dátového úložiska podľa § 4c“. To bol celý môj pozmeňujúci návrh. Zároveň navrhujem, aby sme hlasovali o prvom bode z pozmeňujúceho návrhu samostatne a o bodoch 2, 3 môžme spoločne. Ďakujem.
M. Kotian, poslanec: (2002-02-13):
Musíte sa prebudiť, prosím vás, pán poslanec, z toho sna. Vy tu snívate o nejakých veľkých ekonomických výsledkoch a o hospodárskom zázraku v tomto štáte. Vy sa v každom prípade musíte zobudiť aj z toho dôvodu, že tu informujete o niečom inom, aká je skutočnosť a aký je život. Je nutné, aby ste si prečítali, aby ste sa informovali, aké sú štatistické čísla. Rozumiete? A tam sú fakty, tam sú čísla. Tie nepustia! Takže si, prosím vás, vytiahnite brvno z vašich očí a konečne sa už spamätajte. Ja viem, o čo vám konkrétne ide. Pochopiteľne, že to veľké sústo, ktoré ešte pred vami čaká, je privatizácia SPP a privatizácia energetiky. Tam je ten najväčší príjem pre vašu stranu a príjem pre koalíciu. Tam je tá korupcia, ktorú ste zaviedli organizovaným systémom do všetkých orgánov tohto štátu. A takouto formou pracujete celé funkčné obdobie: Vy tu hovoríte o nejakých úspechoch tejto vlády? Máte vôbec v tomto smere cit, aby ste takéto niečo mohli povedať? Klamete a systematicky podvádzate obyvateľov tohto štátu svojimi doslova zavádzajúcimi informáciami, ktoré tu používate. A to isté používa celá vláda za toto funkčné obdobie.
Maďarič, Marek, minister kultúry SR (2017-05-10):
Ďakujem za slovo. Návrh na vyslovenie súhlasu Národnej rady s Dohovorom Rady Európy o filmovej koprodukcii, ktorý bol podpísaný 30. januára 2017 v Rotterdame, sa predkladá na základe uznesenia vlády Slovenskej republiky. Za Slovenskú republiku bol revidovaný dohovor podpísaný s výhradou ratifikácie. Revidovaný dohovor predstavuje revidovanú verziu európskeho dohovoru o filmovej koprodukcii, ktorý bol prijatý v októbri 1992. Po viac ako dvadsiatich rokoch od prijatia tohto dohovoru sa podoba európskej filmovej produkcie výrazne zmenila, nové technológie zmenili spôsoby výroby, distribúcie a uvádzania filmových diel. K výraznému vývoju došlo v oblasti finančnej podpory audiovízie na národnej a regionálnej úrovni. Mnohé menšie európske krajiny sa snažia posilniť svoje medzinárodné aktivity v oblasti filmu. Európsky filmový priemysel sa vo všeobecnosti stáva čoraz viac otvorený partnerstvám z celého sveta. Z týchto skutočností vyplynula požiadavka revízie dohovoru a jeho základným cieľom je podpora rozvoja medzinárodnej filmovej koprodukcie. V zmysle našej ústavy je revidovaný dohovor medzinárodnou zmluvou, má teda charakter prezidentskej zmluvy a na platnosť takejto zmluvy sa vyžaduje súhlas Národnej rady Slovenskej republiky. Revidovaný dohovor je v súlade s právnym poriadkom Slovenskej republiky a všeobecnými zásadami medzinárodného práva, ako aj s medzinárodnými záväzkami Slovenskej republiky vyplývajúcimi z iných medzinárodných dokumentov. Návrh bol prerokovaný v ústavnoprávnom výbore, vo výbore pre kultúru a médiá, ktoré odporučili Národnej rade vysloviť súhlas s dohovorom a rozhodnúť o tom, že ide o medzinárodnú zmluvu podľa našej ústavy. Ďakujem.
Šeliga, Juraj, podpredseda NR SR (2020-11-03):
Ďakujem pekne. Na vaše vystúpenie neregistrujem žiadne faktické poznámky, preto vyhlasujem rozpravu za skončenú. Chcete zaujať stanovisko, pani navrhovateľka, pani spravodajkyňa? Nie, dobre. Pristúpime teda k hlasovaniu. Poprosím pani poslankyňu Krištúfkovú, aby hlasovanie uvádzala. (Hlasovanie o návrhu poslancov Národnej rady Slovenskej republiky Jána Heráka a Lucie Drábikovej na vydanie zákona, ktorým sa mení a dopĺňa zákon č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov , tlač 217.)
Hrnčiar, Andrej, podpredseda NR SR (2017-05-18):
Pýtam sa, či sa chce niekto prihlásiť do rozpravy ústne. Končím možnosť nahlásiť sa ústne do rozpravy. (Reakcia z pléna.) Ja viem, v poriadku, viem. A pán Budaj ako klasicky šťukol dvakrát. Takže nech sa páči, pán poslanec Baránik. Najprv pán poslanec Baránik. (Reakcia z pléna.) Poprosím vás, dajte do rozpravy pána poslanca Baránika.
Danko, Andrej, podpredseda NR SR (2023-11-15):
S reakciou na faktické poslanec Ledecký.
Laurenčík, Milan, podpredseda NR SR (2021-01-12):
Pán poslanec Andrej Stančík.